**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Desete posebne sjednice Narodne skupštine Republike Srpske,**

**održane 20. oktobra 2023. godine**

Deseta posebna sjednica Narodne skupštine Republike Srpske održana je 20. oktobra 2023. godine u Banjoj Luci.

Predsjednik Narodne skupštine Republike Srpske dr Nenad Stevandić (u daljem tekstu predsjednik) otvorio je Desetu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Milka Savić, Milan Petrović, Milan Radović i Tanja Vukomanović. Nekoliko narodnih poslanika je najavilo kašnjenje.

Na početku sjednice predsjednik je obavijestio prisutne da će se raditi dok se ne iscrpi dnevni red Desete posebne sjednice Narodne skupštine Republike Srpske, a da će ***dan za glasanje***biti po okončanju rasprave o predloženoj tački dnevnog reda.

Na osnovu člana 170, stav 2 Poslovnika Narodne skupštine Republike Srpske (u daljem tekstu Poslovnik) sjednica je zakazana na zahtjev srpskog člana Predsjedništva Bosne i Hercegovine iz Republike Srpske Željke Cvijanović.

Poslanici su usvojili

**DNEVNI RED**

1. **Prijedlog odluke o potvrđivanju Izjave člana Predsjedništva Bosne i Hercegovine iz Republike Srpske po kojoj je Zaključak Predsjedništva Bosne i Hercegovine u povodu eskalacije napada organa entiteta Republika Srpska na temeljne odredbe Dejtonskog mirovnog sporazuma i ugrožavanja ustavnopravnog poretka države Bosne i Hercegovine, broj: 01-50-1-2975-25/23 usvojen bez konsenzusa na 8. redovnoj sjednici Predsjedništva Bosne i Hercegovine, održanoj 10. oktobra 2023. godine, veoma štetan po vitalne interese Republike Srpske**

**sa**(prisutno 76, glasalo 68) ***66 glasova za, dva protiv i nijedan poslanik se nije uzdržao od glasanja.***

**Ad – 1: Prijedlog odluke o potvrđivanju Izjave člana Predsjedništva Bosne i Hercegovine iz Republike Srpske po kojoj je Zaključak Predsjedništva Bosne i Hercegovine u povodu eskalacije napada organa entiteta Republika Srpska na temeljne odredbe Dejtonskog mirovnog sporazuma i ugrožavanja ustavnopravnog poretka države Bosne i Hercegovine, broj: 01-50-1-2975-25/23 usvojen bez konsenzusa na 8. redovnoj sjednici Predsjedništva Bosne i Hercegovine, održanoj 10. oktobra 2023. godine, veoma štetan po vitalne interese Republike Srpske**

U skladu sa članom 134 Poslovnika odobren je zahtjev predlagača za duže vrijeme izlaganja **sa** (prisutno 74, glasalo 70) ***65 glasova za, jednim protiv i četiri poslanika su se uzdržala od glasanja.***

Uvodno izlaganje o ovim tačkama dnevnog reda podnijela je Željka Cvijanović, srpski član Predsjedništva BiH iz Republike Srpske.

U poslaničkoj raspravi, učestvovali su: Milorad Dodik, predsjednik Republike Srpske, Radovan Višković, predsjednik Vlade Republike Srpske, Srđan Mazalica, Tamara Damjanović, Igor Crnadak, Željka Cvijanović, srpski član Predsjedništva BiH iz Republike Srpske, Dragomir Vasić, Srđan Todorović, Spomenka Stevanović, Igor Žunić, Željko Dubravac, Ramiz Salkić, Dragan Galić, Ognjen Bodiroga, Đorđe Vučinić, Maja Dragojević Stojić, Nenad Stevandić, Milanko Mihajilica, Nebojša Vukanović, Pero Đurić i Zagorka Grahovac.

Krivi navod ili repliku, imali su: Nebojša Vukanović, Vukota Govedarica, Igor Crnadak, Srđan Mazalica, Anja Ljubojević, Igor Žunić, Ramiz Salkić i Željko Dubravac.

Povredu Poslovnika prijavili su: Đorđe Vučinić, Nebojša Vukanović i Željko Dubravac.

Klub poslanika PDP podnio je zaključke.

Zaključena je rasprava.

Završnu riječ o ovoj tački dnevnog reda podnijela je Željka Cvijanović, srpski član Predsjedništva BiH iz Republike Srpske.

*U* ***danu za glasanje***,20. oktobra 2023. godine*,* svoje odsustvo najavili su narodni poslanici: Milka Savić, Milan Petrović, Milan Radović, Tanja Vukomanović, Radislav Dončić, Saša Grbić, Andrea Gajić, Vukota Govedarica, Đorđe Vučinić, Aleksandar Trninić i Milica Lovrić.

**Ad – 1: Prijedlog odluke o potvrđivanju Izjave člana Predsjedništva Bosne i Hercegovine iz Republike Srpske po kojoj je Zaključak Predsjedništva Bosne i Hercegovine u povodu eskalacije napada organa entiteta Republika Srpska na temeljne odredbe Dejtonskog mirovnog sporazuma i ugrožavanja ustavnopravnog poretka države Bosne i Hercegovine, broj: 01-50-1-2975-25/23 usvojen bez konsenzusa na 8. redovnoj sjednici Predsjedništva Bosne i Hercegovine, održanoj 10. oktobra 2023. godine, veoma štetan po vitalne interese Republike Srpske**

**Odluka o potvrđivanju izjave člana Predsjedništva BiH iz Republike Srpske:**

**I**

**Narodna skupština Republike Srpske potvrđuje Izjavu člana Predsjedništva Bosne i Hercegovine iz Republike Srpske o proglašenju Zaključka Predsjedništva Bosne i Hercegovine u povodu eskalacije napada organa entiteta Republika Srpska na temeljne odredbe Dejtonskog mirovnog sporazuma i ugrožavanja ustavnopravnog poretka države Bosne i Hercegovine, broj: 01-50-1-2975-25/23, usvojenog bez konsenzusa na 8. redovnoj sjednici Predsjedništva Bosne i Hercegovine, održanoj 10. oktobra 2023. godine, veoma štetnim po vitalne interese Republike Srpske.**

**II**

**Ova odluka stupa na snagu danom donošenja, a objaviće se u „Službenom glasniku Republike Srpske“.**

**Odluka je usvojena dvotrećinskom većinom sa** (prisutno 72, glasalo 67) **66 *glasova za, jednim protiv i nijedan poslanik se nije uzdržao od glasanja.***

Zaključci Kluba poslanika PDP:

1. Narodna skupština Republike Srpske potvrđuje politički dogovor svih parlamentarnih partija sa sjedištem u Republici Srpskoj iz 2020. godine, o tome da će se zastupati zajednički stav prema kojem će, nakon odlaska troje stranih sudija, jednog sudiju birati Narodna skupština Republike Srpske, a druga dva Parlament Federacije Bosne i Hercegovine.

Narodna skupština Republike Srpske obavezuje sve predstavnike Republike Srpske koji učestvuju u razgovorima o ovoj temi da se čvrsto drže ovih stavova.

1. Narodna skupština Republike Srpske konstatuje da je u prethodnom periodu došlo do kršenja ranije usvojenih zaključaka vezanih za neophodnost usvajanja zakona o Ustavnom sudu BiH.

Kako bi se preduprijedio nastavak ove prakse, štetne po Republiku Srpsku, Narodna skupština Republike Srpske potvrđuje ranije utvrđeni stav da predstavnici Republike Srpske neće razmatrati i učestvovati u usvajanju drugih zakona, prije nego što se usvoji zakon o Ustavnom sudu BiH.

1. Ovaj zaključak stupa na snagu narednog dana od dana objavljivanja u „Službenom glasniku Republike Srpske“.

**Zaključci nisu usvojeni** (prisutno 72, glasalo 56) – **20 *glasova za, dva protiv i 34 poslanika su se uzdržala od glasanja.***

Predsjednik je zaključio Desetu posebnu sjednicu Narodne skupštine Republike Srpske.

U skladu sa članom 174, stav 10 Poslovnika sastavni dio ovog zapisnika je stenogram od 98 stranica, tonski i video-zapis Desete posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić Dr Nenad Stevandić***